ચાની કીટલી ઉપર, પાનના ગલ્લે, ઓફિસમાં નવરાશના સમયે ટેબલ ઉપર કે ફરવાના સ્થળે બે-ચાર લોકો એકઠાં થઈ પોતાની ડોક નીચી કરી ને ઉભાં હોય એટલે મોબાઈલ ગેમ રમતાં હોય તે નિશ્ચિત છે. એ જ કાનમાં હેન્ડસ ફ્રી ભરાવી ઘરમાં એકલો-એકલો બરાડા પાડતો બાળક, તરુણ કે યુવક તેમના મિત્રો સાથે ઓનલાઈન વોરની મોબાઈલ ગેમ રમતો હોય તેવું માની લેશો તો ખોટાં નહીં પડો. ‘નેક્સ્ટ જનરેશન'માં મોબાઈલ મેનિયા જોખમી પુરવાર થઈ શકે છે. એક સમયે ‘બ્લ્યૂ વ્હેલ' ગેમથી મોતના આતંક પછી નિર્દોષ ગણાતી મોબાઈલ ગેમ્સથી જુગાર રમવાનો ટ્રેન્ડ જોખમી બની રહ્યો છે. મોબાઈલ ગેમનું એક યુવાનને એવું ઘેલું લાગ્યું કે તેણે બે-પાંચ હજાર નહીં 64 લાખ રૂપિયા ગુમાવ્યાં હતાં..